
SUGESTII
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea următoarelor sugestii în propunerea de rezoluție ce urmează a fi adoptată:
[bookmark: restart]1.	ia act de faptul că Curtea de Conturi („Curtea”) a constatat legalitatea și regularitatea operațiunilor subiacente conturilor anuale ale Parchetului European (EPPO) pentru exercițiul financiar 2022 sub toate aspectele semnificative, iar situația sa financiară la 31 decembrie 2022 este prezentată în mod corect;
2.	salută faptul că majoritatea observațiilor Curții din anul precedent au fost închise și că EPPO a reușit să reducă proporția plăților întârziate de la 21 % în 2021 la 5 % în 2022;
3.	ia act de creșterea semnificativă a volumului de muncă al EPPO; ia act cu satisfacție de faptul că EPPO a primit 3 318 rapoarte, din care 58 % au fost trimise de părți private, ceea ce demonstrează că EPPO este un organism judiciar foarte cunoscut; apreciază faptul că EPPO a deschis 865 de investigații în 2022, inclusiv în ceea ce privește achiziția de vaccinuri împotriva COVID-19, daunele fiind estimate la 9,9 miliarde EUR; constată că numărul de cazuri al EPPO a fost subestimat semnificativ; 
4.	salută faptul că EPPO i-au fost acordate resurse umane suplimentare cu profiluri cu înaltă specializare și calificare, inclusiv, pentru prima dată în 2022, experți naționali detașați; ia act de faptul că au fost lansate și finalizate 34 de proceduri de selecție pentru personal statutar, precum și trei proceduri de selecție pentru experți naționali detașați; salută faptul că numărul total al membrilor personalului statutar și al experților naționali detașați a ajuns la 221, ceea ce înseamnă că 89 % din posturile prevăzute în schema de personal sunt ocupate;
5.	este îngrijorat de mediul cu un grad ridicat de risc al securității fizice și informaționale în care funcționează EPPO și de numărul actual de recursuri; subliniază că este important să se adapteze resursele umane și financiare la volumul de muncă tot mai ridicat și ca acestea să se reflecte în consecință în planificarea bugetară viitoare, inclusiv prin majorarea bugetului EPPO, dacă este necesar;
6.	reamintește că EPPO este un organism independent al UE, instituit prin conceptul de cooperare consolidată în materie penală, responsabil de investigarea, urmărirea penală și trimiterea în judecată a infracțiunilor care aduc atingere intereselor financiare ale Uniunii; ia act de faptul că doar 22 de state membre ale UE participă la EPPO, iar Ungaria, Polonia și Suedia nu au aderat; invită Comisia să poarte un dialog activ cu statele membre neparticipante pentru a facilita efectiv desfășurarea activităților EPPO;
7.	evidențiază cooperarea eficace cu părțile interesate relevante; salută încheierea mai multor acorduri de lucru cu autorități din țări terțe, în special Ucraina, Albania, Moldova, Muntenegru, Georgia și Macedonia de Nord; reamintește importanța cooperării cu autoritățile statelor neparticipante; admite diferențele dintre regimurile juridice și dificultățile care apar la negocierile privind acordurile de lucru, care au determinat Irlanda să refuze, mai mulți ani la rând, să execute cererile EPPO de cooperare judiciară, astfel cum s-a subliniat într-o scrisoare trimisă Comisiei de către procurorul-șef european;  salută angajamentul autorităților irlandeze și invită Irlanda să își revizuiască acordul de lucru cu EPPO;
8.	este preocupat de faptul că activitatea EPPO, în special strângerea de probe, a fost afectată de lipsa de cooperare a Poloniei în perioada 2021-2022, ceea ce a avut un impact negativ direct asupra capacității EPPO de a proteja bugetul UE prin anchete și urmăriri penale; salută finalizarea negocierilor privind un acord de lucru la nivel tehnic, modificarea Codului de procedură penală polonez și faptul că EPPO a fost recunoscut de Polonia ca autoritate competentă pentru instrumentele relevante ale UE privind cooperarea judiciară în materie penală, inclusiv pentru Directiva privind ordinul european de anchetă; apreciază, de asemenea, decizia recentă a unui nou guvern de a lansa procesul de aderare la EPPO; invită ambele părți să continue dialogul și cooperarea pentru a facilita desfășurarea activităților EPPO;
9.	constată că numirea procurorilor europeni delegați este o responsabilitate comună a EPPO și a statelor membre; subliniază că procedura de numire trebuie să fie întotdeauna în conformitate cu articolul 17 din Regulamentul (UE) 2017/1939 al Consiliului și cu principiul autonomiei procedurale naționale; încurajează statele membre să contribuie la independența deplină a EPPO în exercitarea procedurii de numire; ia act de faptul că, la sfârșitul anului 2022, erau angajați 114 procurori europeni delegați; salută faptul că, în timpul perioadei de raportare, au fost numiți 15 procurori europeni delegați și niciunul nu a fost demis de Colegiul EPPO;
10.	reamintește că este extrem de important să se asigure independența deplină a procurorilor europeni delegați, care sunt expuși presiunilor externe, deoarece desfășoară în mod direct procedurile în statele membre din care provin; ia act de faptul că independența externă a EPPO este legată și de alocarea unor resurse financiare suficiente pentru a-și îndeplini mandatul și de autonomia bugetară necesară pentru a le gestiona; subliniază că finanțarea adecvată a EPPO este o responsabilitate atât a UE, cât și a fiecărui stat membru participant;
11.	salută cooperarea continuă cu autoritățile statelor membre și ale țărilor terțe participante și neparticipante, cu instituțiile, organele, oficiile și agențiile Uniunii Europene, îndeosebi Eurojust, Europol și OLAF; salută faptul că EPPO desfășoară negocieri pentru acorduri de lucru cu Parlamentul European și agențiile executive, precum și cu Serviciul European de Acțiune Externă.

ANEXĂ: ENTITĂȚILE SAU PERSOANELE
DE LA CARE RAPORTORUL PENTRU AVIZ A PRIMIT CONTRIBUȚII
<FootprintIntro>Raportorul declară pe propria răspundere că nu a primit nicio contribuție de la nicio entitate sau persoană care trebuie menționată în prezenta anexă în conformitate cu articolul 8 din anexa I la Regulamentul de procedură.</FootprintIntro>

Legenda simbolurilor utilizate: 
+  :  pentru
-  :  împotrivă
0  :  abțineri

